CELEX: 62021TN0038
Language: lt
Date: 2021-01-19 00:00:00
Title: Byla T-38/21: 2021 m. sausio 19 d. pareikštas ieškinys byloje Inivos ir Inivos / Komisija

2021 3 22   
            
            
               LT
            
            
               Europos Sąjungos oficialusis leidinys
            
            
               C 98/29
            
         
      2021 m. sausio 19 d. pareikštas ieškinys byloje Inivos ir Inivos / Komisija
      
      (Byla T-38/21)
      (2021/C 98/33)
      Proceso kalba: anglų
      
         Šalys
      
      
         Ieškovės: Inivos Ltd (Londonas, Jungtinė Karalystė) ir Inivos BV (Roterdamas, Nyderlandai), atstovaujamos advokatų R. Martens ir L. Hoet
      
         Atsakovė: Europos Komisija
      
         Reikalavimai
      
      Ieškovės Bendrojo Teismo prašo:
      
                  —
               
               
                  panaikinti nežinomos datos sprendimą pradėti derybų procedūrą be išankstinio skelbimo apie pirkimą dėl iki 200 dezinfekcijos robotų pirkimo,
               
            
                  —
               
               
                  panaikinti nežinomos datos sprendimą skirti preliminariąją sutartį dėl dezinfekcijos robotų Europos ligoninėms (Covid-19) UVD Robots APS / Kompaï Robotics & Teamnet,
               
            
                  —
               
               
                  panaikinti 2020 m. lapkričio 19 d. sprendimą sudaryti preliminariąją sutartį dėl dezinfekcijos robotų Europos ligoninėms (Covid-19) su UVD Robots APS / Kompaï Robotics & Teamnet,
               
            
                  —
               
               
                  pripažinti preliminariąją sutartį dėl dezinfekcijos robotų Europos ligoninėms (Covid-19), visų pirma sudarytas sutartis FW-00103506 ir FW-00103507, niekinėmis ir negaliojančiomis,
               
            
                  —
               
               
                  pripažinti, kad atsakovė turi sumokėti kompensaciją dėl prarastų galimybių,
               
            
                  —
               
               
                  priteisti iš atsakovės bylinėjimosi išlaidas, įskaitant tas, kurias patyrė ieškovė.
               
            
         Ieškinio pagrindai ir pagrindiniai argumentai
      
      Grįsdamos ieškinį ieškovės remiasi trimis pagrindais.
      
                  1.
               
               
                  Pirmasis ieškinio pagrindas grindžiamas tuo, kad atsakovė pažeidė Finansinio reglamento 160 straipsnio 1, 2 dalis ir 1 priedo 1 skyriaus 2 skirsnio 11 punktą, taip pat gero administravimo principą, nes neteisingai pasinaudojo derybų procedūra be išankstinio skelbimo apie pirkimą dėl iki 200 dezinfekcijos robotų pirkimo, padarydama akivaizdžią vertinimo klaidą.
               
            
                  2.
               
               
                  Antrasis ieškinio pagrindas grindžiamas tuo, kad atsakovė pažeidė, pirma, Finansinio reglamento 61 straipsnį, 160 straipsnio 1 dalį ir 167 straipsnio 1 dalį, siejamus su bendraisiais ES skaidrumo, lygybės ir nediskriminavimo principais, ir, antra, Europos Sąjungos pagrindinių teisių chartijos 41 straipsnį, nes tarp atsakovės ir konkurso laimėtojos (UVD Robots APS) yra kilęs interesų konfliktas – tai didelis pažeidimas, dėl kurio preliminarioji sutartis yra niekinė ir negalioja.
               
            
                  3.
               
               
                  Trečiasis ieškinio pagrindas grindžiamas tuo, kad atsakovė pažeidė 160 straipsnio 3 dalį, nes skiriant preliminariąją sutartį dėl dezinfekcijos robotų Europos ligoninėms (Covid – 19) UVD Robots APS iškraipoma konkurencija.